แพนิกช่วงสั้น
หุ้นกลุ่มโรงไฟฟ้าวานนี้กดดัน SET พอสมควร ทั้ง GULF, GPSC, BGRIM, GUNKUL และ RATCH รวมถึงกลุ่มโรงไฟฟ้าขนาดเล็ก
หุ้นกลุ่มโรงไฟฟ้าวานนี้กดดัน SET พอสมควร ทั้ง GULF, GPSC, BGRIM, GUNKUL และ RATCH รวมถึงกลุ่มโรงไฟฟ้าขนาดเล็ก
15 พ.ค. 2566

หุ้นกลุ่มโรงไฟฟ้าวานนี้กดดัน SET พอสมควร
ทั้ง GULF GPSC BGRIM GUNKUL และ RATCH รวมถึงกลุ่มโรงไฟฟ้าขนาดเล็ก
นักลงทุนคงแพนิกกับนโยบายพรรคก้าวไกลเกี่ยวกับนโยบายด้านราคาไฟฟ้า ที่อาจจะมีการปรับเปลี่ยนสูตรคำนวณในอนาคต รวมถึงนโยบายต่าง ๆ
ส่วนสัญญาที่ทำกันไว้แล้ว
ตรงจุดนี้ไม่น่าจะมีปัญหา คงเข้าไปแก้ไขอะไรไม่ได้
ไม่เช่นนั้น รัฐบาลจะถูกฟ้อง เสียค่าโง่กันแน่นอน
นักวิเคราะห์ต่างมองว่า ราคาหุ้นกลุ่มโรงไฟฟ้าที่ปรับลง
เป็นจังหวะที่จะทะยอยสะสม
เพราะเหตุของการลงมาจากการ “แพนิก” มากกว่า พื้นฐาน”
การเปลี่ยนแปลงเรื่องสัญญาต่าง ๆ ไม่ได้จะทำได้ง่าย ๆ และเชื่อว่านโยบายของก้าวไกลไม่น่าจะทำให้เกิดการสะดุดของบรรดาผู้ประกอบการโรงไฟฟ้า
หุ้นอีกกลุ่มที่ปรับลงเมื่อวานนี้แล้วกดดันดัชนี
คือกลุ่มมีผลประกอบการงวดไตรมาส 1/2566 ออกมาไม่ดี หรือต่ำกว่าคาดการณ์
ทำให้นักลงทุนปรับพอร์ต แล้วเทขายกันออกมา เช่น CBG กลุ่มเจมาร์ท และมีหุ้นในกลุ่มอสังหาริมทรัพย์บ้าง
สุดท้ายของกลุ่มหุ้นที่ถูกเทขาย
กลุ่มนี้มีราคาปรับขึ้นมาในระดับหนึ่ง แล้วเป็นจังหวะขายทำกำไร เช่น CPALL
หากจำกันได้ในวันที่ 3 พ.ค. 66
ดัชนีหุ้นไทยปรับลงไปลึกถึง 1,507  จุด ก่อนจะดีดกลับ หรือพลิกขึ้นมาปิดบวกที่ 1,533 จุด
วันนั้น นักลงทุนสถาบัน หรืออาจจะเป็น “กองทุน” เข้ามาซื้อสุทธิในหุ้นไทยกันคึกคัก
ทำให้คาดว่า ต้นทุนของบรรดากองทุนน่าจะอยู่ที่บริเวณ 1,507-1510 จุด นั่นแหละ
เพราะช่วงที่ดัชนีปรับลงมาลึกเกือบหลุด 1,500 จุด
นักลงทุนรายย่อยต่างตัดขายขาดทุนกันจำนวนมาก เพราะหวั่นว่า ดัชนีหากหลุดแนวรับสำคัญดังกล่าว อาจจะหลุดยาว
ที่ไหนได้ กลับถูกกดลงไปเพื่อเป็นเกมเขย่าย่อยหรือ “สลัดเม่า”
ดังนั้น ดัชนีที่ปิดวานนี้ 1,541 จุด
กองทุนน่าจะยังมีกำไรกันอยู่พอสมควร จึงต้องจับตาดูว่า จะยังมีการขายทำกำไรระยะสั้นออกมาอีกหรือไม่
แนวโน้มตลาดหุ้นไทยนับจากวันนี้
นักวิเคราะห์ประเมินกันไว้ว่า โฟกัสใหญ่ตอนนี้อยู่ที่การจัดตั้งรัฐบาล หน้าตาจะออกมาอย่างไร
จะเกิดการพลิกเกม เปลี่ยนแปลงหรือไม่
เพราะดัชนีจะเคลื่อนไหวไปตามข่าวการเมือง แต่ไม่น่าจะไปไกลนัก
เพราะแม้จะมีหลายนโยบายที่ช่วยดันกลุ่มหุ้นในตลาดหุ้นได้
ทว่า ก็มีหลายนโยบายที่เข้ามากดดันราคาหุ้นในอีกหลายกลุ่มหุ้นเช่นกัน เช่น เรื่องนโยบายขึ้นค่าแรงทันที มีผลลบต่อกลุ่มรับเหมา ร้านอาหาร โรงแรม ฯลฯ
แต่ดูเหมือนกลุ่มรับเหมาจะกระทบหนักสุด
วานนี้ราคาร่วงถ้วนหน้าทั้ง ITD CK และ STEC 